‘Tsoenami van roekeloosheid spoel oor SA’Argieffoto (Foto: stevepb, Pixabay) Die Vryheidsfront Plus het Vrydag kommentaar gelewer kort nadat die kredietgraderingsagentskap Fitch Suid-Afrika ook na rommelstatus afgegradeer het. Adv. Anton Alberts, woordvoerder van die VF Plus, het gesê die afgradering dui daarop dat die tsoenami van roekeloosheid wat pres. Jacob Zuma losgelaat het met sy jongste kabinetskommeling, steeds sterk oor Suid-Afrika se ekonomiese landskap spoel. Alberts meen dit kan verwag word dat Moody’s dieselfde sal doen en dat Suid-Afrika dan totale rommelstatus sal hê weens Zuma en sy kaders se optrede. “Die enigste ligpunt is die groeiende burgerlike weerstand soos vandag (Vrydag) gesien is in optogte regoor die land van mense uit alle agtergronde wat eis dat pres. Zuma bedank,” het Alberts gesê. Alberts meen die anti-Zuma-optogte is belangrik omdat dit aan buitelandse beleggers wys dat daar wel mense is wat opstaan teen Zuma en dat hy dalk voor 2019 uit die kussings gelig kan word. Maroela Media het vroeër berig Fitch het Suid-Afrika van BBB- tot BB+ afgegradeer. Volgens Fitch hou die afgradering verband met die onlangse politieke gebeure, insluitend Zuma se omstrede middernagtelike kabinetskommeling verlede week. “Die kabinetskommeling, wat die afdanking van Pravin Gordhan as minister van finansies en sy adjunk, Mcebisi Jonas, insluit, sal waarskynlik lei tot ŉ verandering in die rigting van die land se ekonomiese beleid,” het Fitch in ŉ verklaring gesê. Volgens die kredietgraderingsagentskap het verskille oor die land se kernkragprogram die afdanking van die vorige minister van finansies, Nhlanhla Nene, voorafgegaan en het dit ook moontlik bygedra tot die onlangse kabinetskommeling. Standard &Poor’s het Suid-Afrika se kredietgradering Maandag tot rommelstatus afgegradeer en gesê Zuma se kabinetskommeling is ŉ risiko vir fiskale en groei-uitkomste.